Dydd Sul 7fed Chwefror 2021 BCN

Yr Ail Sul cyn y Garawys

Hollalluog Dduw, creaist y nefoedd a’r ddaear a’n creu ni ar dy ddelw dy hun: dysg ni i ddirnad ôl dy law yn dy holl waith a’th lun yn dy holl blant; trwy Iesu Grist ein Harglwydd, yr hwn gyda thi a’r Ysbryd Glân sy’n teyrnasu goruwch pob peth, yn awr a hyd byth.

**Amen.**

Darlleniad o Ddiarhebion (8.1, 22-31)

Onid yw doethineb yn galw, a deall yn codi ei lais?

Lluniodd yr Arglwydd fi ar ddechrau ei waith, yn gyntaf o'i weithredoedd gynt. Fe'm sefydlwyd yn y gorffennol pell, yn y dechrau, cyn bod daear. Ganwyd fi cyn bod dyfnderau, cyn bod ffynhonnau yn llawn dŵr. Cyn gosod sylfeini'r mynyddoedd, cyn bod y bryniau, y ganwyd fi, cyn iddo greu tir a meysydd, ac o flaen pridd y ddaear.

Yr oeddwn i yno pan oedd yn gosod y nefoedd yn ei lle ac yn rhoi cylch dros y dyfnder, pan oedd yn cadarnhau'r cymylau uwchben ac yn sicrhau ffynhonnau'r dyfnder, pan oedd yn gosod terfyn i'r môr, rhag i'r dyfroedd anufuddhau i'w air, a phan oedd yn cynllunio sylfeini'r ddaear. Yr oeddwn i wrth ei ochr yn gyson, yn hyfrydwch iddo beunydd, yn ddifyrrwch o'i flaen yn wastad, yn ymddifyrru yn y byd a greodd, ac yn ymhyfrydu mewn pobl.

Dyma air yr Arglwydd.

**Diolch a fo i Dduw.**

Salm 104. 24-36

24 Mor niferus yw dy weithredoedd, O Arglwydd! Gwnaethost y cyfan mewn doethineb; y mae'r ddaear yn llawn o'th greaduriaid.

**25 Dyma'r môr mawr a llydan, gydag ymlusgiaid dirifedi a chreaduriaid bach a mawr.**

26 Arno y mae'r llongau yn tramwyo, a Lefiathan, a greaist i chwarae ynddo.

**27 Y mae'r cyfan ohonynt yn dibynnu arnat ti i roi iddynt eu bwyd yn ei bryd.**

28 Pan roddi iddynt, y maent yn ei gasglu ynghyd; pan agori dy law, cânt eu diwallu'n llwyr.

**29 Ond pan guddi dy wyneb, fe'u drysir; pan gymeri eu hanadl, fe ddarfyddant, a dychwelyd i'r llwch.**

30 Pan anfoni dy anadl, cânt eu creu, ac yr wyt yn adnewyddu wyneb y ddaear.

**31 Bydded gogoniant yr Arglwydd dros byth, a bydded iddo lawenhau yn ei weithredoedd.**

32 Pan yw'n edrych ar y ddaear, y mae'n crynu; pan yw'n cyffwrdd â'r mynyddoedd, y maent yn mygu.

**33 Canaf i'r Arglwydd tra byddaf byw, rhof foliant i Dduw tra byddaf.**

34 Bydded fy myfyrdod yn gymeradwy ganddo; yr wyf yn llawenhau yn yr Arglwydd.

**35 Bydded i'r pechaduriaid ddarfod o'r tir, ac na fydded y drygionus mwyach.**

36 Fy enaid, bendithia'r Arglwydd. Molwch yr Arglwydd.

Darlleniad o Golosiaid (1.15-20)

Hwn yw delw'r Duw anweledig, cyntafanedig yr holl greadigaeth; oherwydd ynddo ef y crewyd pob peth yn y nefoedd ac ar y ddaear, pethau gweledig a phethau anweledig, gorseddau, arglwyddiaethau, tywysogaethau ac awdurdodau.

Trwyddo ef ac er ei fwyn ef y mae pob peth wedi ei greu. Y mae ef yn bod cyn pob peth, ac ynddo ef y mae pob peth yn cydsefyll. Ef hefyd yw pen y corff, sef yr eglwys. Ef yw'r dechrau, y cyntafanedig o blith y meirw, i fod ei hun yn gyntaf ym mhob peth.

Oherwydd gwelodd Duw yn dda i'w holl gyflawnder breswylio ynddo ef, a thrwyddo ef, ar ôl gwneud heddwch trwy ei waed ar y groes, i gymodi pob peth ag ef ei hun, y pethau sydd ar y ddaear a'r pethau sydd yn y nefoedd.

Dyma air yr Arglwydd.

**Diolch a fo i Dduw.**

Gwrandewch Efengyl Crist yn ôl Sant Ioan (1.1-14)

**Gogoniant i ti, O Arglwydd.**

Yn y dechreuad yr oedd y Gair; yr oedd y Gair gyda Duw, a Duw oedd y Gair. Yr oedd ef yn y dechreuad gyda Duw. Daeth pob peth i fod trwyddo ef; hebddo ef ni ddaeth un dim sydd mewn bod. Ynddo ef yr oedd bywyd, a'r bywyd, goleuni dynion ydoedd. Y mae'r goleuni yn llewyrchu yn y tywyllwch, ac nid yw'r tywyllwch wedi ei drechu ef.

Daeth dyn wedi ei anfon oddi wrth Dduw, a'i enw Ioan. Daeth hwn yn dyst, i dystiolaethu am y goleuni, er mwyn i bawb ddod i gredu trwyddo. Nid ef oedd y goleuni, ond daeth i dystiolaethu am y goleuni. Yr oedd y gwir oleuni, sy'n goleuo pawb, eisoes yn dod i'r byd.



Yr oedd yn y byd, a daeth y byd i fod trwyddo, ac nid adnabu'r byd mohono.Daeth i'w gynefin ei hun, ac ni dderbyniodd ei bobl ei hun mohono. Ond cynifer ag a'i derbyniodd, rhoes iddynt hwy, y rhai sy'n credu yn ei enw, hawl i ddod yn blant Duw, plant wedi eu geni nid o waed nac o ewyllys cnawd nac o ewyllys gŵr, ond o Dduw.

A daeth y Gair yn gnawd a phreswylio yn ein plith, yn llawn gras a gwirionedd; gwelsom ei ogoniant ef, ei ogoniant fel unig Fab yn dod oddi wrth y Tad.

Dyma Efengyl yr Arglwydd.

**Moliant i ti, O Grist.**

Dduw ein creawdwr, trwy dy rodd y gosodwyd pren y bywyd yng nghanol y baradwys ddaearol, a bara’r bywyd yng nghalon dy Eglwys, bydded i ni, sydd wedi ein porthi wrth dy fwrdd ar y ddaear, gael ein trawsffurfio gan ogoniant croes y Gwaredwr a mwynhau hyfrydwch tragwyddoldeb; trwy Iesu Grist ein Harglwydd. **Amen.**

*Testun allan o Gair yr Arglwydd 2011 – yr Eglwys yng Nghymru.* HawlfraintCyhoeddiadau’r Eglwys yng Nghymru 2011.Colectau a Gweddïau Ôl-Gymun o’r llyfr *Y Calendr Newydd a’r Colectau* HawlfraintCorff Cynrychiolwyr yr Eglwys yng Nghymru 2003 ISBN – 1853115495. Dyfyniadau a Salmau trwy ganiatâd o’r *Beibl Cymraeg Newydd Diwygiedig 2004* Cymdeithas (Brydeinig a Thramor) yBeibl. Cedwir pob hawl.